钦定古今图书集成/明伦汇编/氏族典/第557卷 > 《廖用贤尚友录》 > 司马芝
## 钦定古今图书集成/明伦汇编/氏族典/第557卷 > 《廖用贤尚友录》 > 司马芝

按《魏志司马芝传》：“芝字子华，河内温人也。少为书生，
避乱荆州，于鲁阳山遇贼，芝独坐守老母，贼以刃临
芝，芝叩头曰：‘母老唯在诸君’。贼曰：‘此孝子也，杀之不
义’。遂得免害。载母居南方，躬耕守节。太祖平荆州，以
芝为管长，历甘陵、沛、阳平太守，所在有绩。黄初中，入
为河南尹，抑彊扶弱，私请不行。会内官欲以事托芝”，
不敢发言。因芝妻伯父董昭，昭犹惮芝，不为通。明帝
即位，赐爵关内侯。芝居官十一年，数议科条所不便
者。其在公卿间，直道而行。会诸王来朝，与京都人交
通，坐免。后为大司农。芝性亮直，不矜廉隅。与宾客谈
论，有不可意，便面折其短，退无异言。卒于官，家无馀
财。